Likumprojekts

**Grozījumi Ieguldītāju aizsardzības likumā**

Izdarīt [Ieguldītāju aizsardzības likumā](https://likumi.lv/ta/id/274737-noguldijumu-garantiju-likums) (Latvijas Republikas Saeimas un Ministru Kabineta Ziņotājs, 2001, 24. nr.; 2004, 2. nr.; 2007, 13. nr.; Latvijas Vēstnesis, 2013, 193. nr.; 2017, 194. nr.) šādus grozījumus:

1. Aizstāt visā likumā vārdus "Finanšu un kapitāla tirgus komisija" (attiecīgā locījumā) ar vārdiem "Latvijas Banka" (attiecīgā locījumā).

2. Aizstāt visā likumā vārdus "Latvijas Bankā atvērtajā kontā" ar vārdiem "attiecīgā Latvijas Bankas kontā".

3. Izteikt 9. pantu šādā redakcijā:

"**9. pants**. Latvijas Banka informāciju par kompensācijas izmaksas kārtību un termiņiem publicē oficiālajā izdevumā "Latvijas Vēstnesis", kā arī ievieto Latvijas Bankas tīmekļvietnē."

4. Izslēgt 10. pantu.

5.  13. pantā:

izteikt pirmo daļu šādā redakcijā:

"(1) Latvijas Bankai ir tiesības pieprasīt, lai sistēmas dalībnieki ieskaita attiecīgā Latvijas Bankas kontā naudas līdzekļus kompensāciju nodrošināšanai. Viena kalendāra gada laikā no Latvijas Bankas pirmā pieprasījuma nosūtīšanas dienas šo līdzekļu kopsumma nedrīkst pārsniegt četrus procentus no kopējā sistēmas dalībnieku finanšu instrumentu portfeļa aritmētiskā vidējā mēneša lieluma iepriekšējos 12 mēnešos.";

aizstāt trešajā daļā vārdus "sistēmas dalībnieki ieskaita Latvijas Bankā atvērtajā kontā pieprasītos naudas līdzekļus" ar vārdiem "sistēmas dalībnieki pieprasītos naudas līdzekļus ieskaita attiecīgā Latvijas Bankas kontā";

izteikt ceturto daļu šādā redakcijā:

"(4) Sistēmas dalībnieku ieskaitītos naudas līdzekļus Latvijas Banka drīkst izmantot tikai kompensāciju izmaksai.";

papildināt piekto daļu pēc vārdiem "tās ieskaitītas" ar vārdiem "attiecīgā Latvijas Bankas".

6. Papildināt pārejas noteikumus ar 5. punktu šādā redakcijā:

"5. Uz šā likuma pamata izdotie Finanšu un kapitāla tirgus komisijas normatīvie noteikumi, kas pieņemti līdz Latvijas Bankas likuma spēkā stāšanās dienai, piemērojami līdz dienai, kad Latvijas Banka apstiprina attiecīgus noteikumus, bet ne ilgāk kā līdz 2024. gada 31. decembrim."

Likums stājas spēkā vienlaikus ar Latvijas Bankas likumu.

Finanšu ministrs

J. Reirs